

LATVIJAS REPUBLIKAS

**DAUGAVPILS PILSĒTAS DOME**

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2021.gada 29.aprīlī **Nr.241**

(prot. Nr.17, 27.§)

Par zemes vienības, kadastra apzīmējums 44740050074, iegūšanu Daugavpils pilsētas pašvaldības īpašumā

Pamatojoties uz likuma “Par pašvaldībām” 14.panta pirmās daļas 2.punktu, 15.panta pirmās daļas 2.punktu, 21.panta pirmās daļas 17.punktu, Publiskas personas finanšu līdzekļu un mantas izšķērdēšanas novēršanas likuma 3.panta 1. un 3.punktu,

sakarā ar to, ka zemes vienība, kadastra apzīmējums 44740050074, Ceplīši, Naujenes pagasts, Daugavpils novads, 2,0173 ha platībā, nepieciešama pašvaldības autonomās funkcijas nodrošināšanai – gādāt par savas administratīvās teritorijas labiekārtošanu un sanitāro tīrību ar mērķi paaugstināt ūdens līmeni Lielajā Stropu ezerā, tādējādi atjaunojot ezera krasta līniju,

vadoties no Daugavpils pilsētas domes (turpmāk – Dome) 2021.gada 28.janvāra lēmuma Nr.42 “Par nekustamā īpašuma iegādi pašvaldības autonomās funkcijas nodrošināšanai” un 2021.gada 25.februārī starp Domi un īpašnieku noslēgtā priekšlīguma,

ņemot vērā sertificēta vērtētāja Jura Višņevska (Sertifikāts Nr.81 nekustamā īpašuma vērtēšanā) novērtējumu,

īpašnieka 2020.gada 15.marta iesniegumu (reģistrēts Domē 15.03.2021. ar Nr.275/1.2-16) par atteikumu pārdot zemes vienību par sertificēta vērtētāja novērtēto summu un 2020.gada 24.marta iesniegumu (reģistrēts Domē 25.03.2021. ar Nr.316/1.2-16) ar piedāvājumu pārdot zemes vienību par 5000 EUR,

izvērtējot Domes Īpašuma pārvaldīšanas departamenta 2021.gada 26.marta ziņojumu Domes Juridiskajam departamentam par zemes vienības (kad.apz. 44740050072, Naujenes pag., Daugavpils nov.) iegādes cenu no *(vārds uzvārds)* pašvaldības autonomās funkcijas nodrošināšanai Lielā Stropu ezera ūdens līmeņa regulēšanai,

Daugavpils pilsētas pašvaldības iestādes “Komunālās saimniecības pārvalde” (turpmāk – Pārvalde) tehniskā direktora 2021.gada 31.marta ziņojumu, Domes Juridiskā departamenta 2021.gada 1.aprīļa atzinumu, Pārvaldes iesniegtās lokālās tāmes par regulatora atjaunošanu ūdens līmeņa uzstādīšanai un par aizsargdambja ar regulatoru ūdens līmeņa uzstādīšanai izbūvi,

ievērojot to, ka katras pašvaldības institūcijas pienākums ir rūpēties par labvēlīgas vides nodrošināšanu savā administratīvajā teritorijā, kas izriet gan no likuma „Par pašvaldībām” 15.panta pirmās daļas 2.punkta, gan no Latvijas Republikas Satversmes 115.panta (tiesības uz labvēlīgu vidi), ir pamats secinājumam, ka lēmuma pieņemšana ar mērķi paaugstināt ūdens līmeni Lielajā Stropu ezerā, tādējādi atjaunojot ezera krasta līniju, ir leģitīma,

izanalizējot konkrētās lietas apstākļus, tās tiesību normas, uz kuru pamata tika pieņemts pašvaldības lēmums par Zemesgabala iegādes uzsākšanu, rīkojoties lietderīgi ar finanšu līdzekļiem, lai sasniegtu mazāku finanšu līdzekļu izlietojumu, ir noskaidrots, ka šo mērķi var sasniegt iegādājoties Zemesgabalu par īpašnieka piedāvāto cenu un atjaunojot hidrotehnisko būvi,

ņemot vērā Domes Pilsētas saimniecības komitejas 2021.gada atzinumu, Domes Finanšu komitejas 2021.gada 22.aprīļa atzinumu, ievērojot sabiedrības intereses un lietderības apsvērumus, atklāti balsojot: PAR – 13 (A.Broks, J.Dukšinskis, A.Gržibovskis, L.Jankovska, R.Joksts, I.Kokina, V.Kononovs, N.Kožanova, M.Lavrenovs, J.Lāčplēsis, I.Prelatovs, H.Soldatjonoka, A.Zdanovskis), PRET – nav, ATTURAS – nav, **Daugavpils pilsētas dome nolemj:**

1. Pirkt, sabiedriskajām vajadzībām, zemes vienību, kadastra apzīmējums 44740050074, Ceplīši, Naujenes pagasts, Daugavpils novads, 2,0173 ha platībā (turpmāk **–** *Nekustamais īpašums*) no tās īpašnieka *(vārds uzvārds),* *(personas kods)* (turpmāk – Pārdevējs), par **5000,00 EUR** (pieci tūkstoši eiro 00 centi).
2. Noteikt, ka visus izdevumus par *Nekustamā īpašuma* pārreģistrēšanu uz Daugavpils pilsētas pašvaldības vārda apmaksā Daugavpils pilsētas pašvaldība.
3. Piešķirt no 2021.gada pamatbudžeta programmas “Izdevumi neparedzētiem gadījumiem” papildus līdzekļus 5000,00 EUR (pieci tūkstoši eiro 00 centi) apmērā Domes budžeta programmai “Nekustamā īpašuma iegāde, nojaukšana un teritorijas attīstība” *Nekustamā īpašuma* iegādei pašvaldības īpašumā.
4. Apstiprināt Domes pamatbudžeta apakšprogrammas “Nekustamā īpašuma iegāde, nojaukšana un teritorijas attīstība” ieņēmumu un izdevumu tāmes grozījumus 2021.gadam, saskaņā ar pielikumu.
5. Uzdot Domes Centralizētajai grāmatvedībai:
   1. samaksāt Pārdevējam, pirkuma maksu 5000,00 EUR (pieci tūkstoši eiro 00 centi) no budžetā paredzētajiem līdzekļiem nekustamo īpašumu iegādei Daugavpils pilsētas pašvaldības vajadzībām 15 (piecpadsmit) darba dienu laikā kopš šā lēmuma 5.punktā norādīto dokumentu iesniegšanas un nekustamā īpašuma nodokļa samaksas;
   2. apmaksāt kancelejas nodevu un notāra pakalpojumus par Daugavpils pilsētas pašvaldības īpašuma tiesību nostiprināšanu Daugavpils tiesā.
6. Domes Īpašuma pārvaldīšanas departamentam sagatavot *Nekustamā Īpašuma* pirkuma līguma projektu.
7. Pārdevējam, mēneša laikā kopš pirkuma līguma noslēgšanas, iesniegt Domei nostiprinājuma lūgumu, kas adresēts Daugavpils tiesai (Zemesgrāmatai) *Nekustamā Īpašuma* reģistrēšanai uz Daugavpils pilsētas pašvaldības (reģ.Nr.90000077325) vārda. Vienlaicīgi ar nostiprinājuma lūguma iesniegšanu nodot Daugavpils pilsētas pašvaldībai dokumentu oriģinālus – zemesgrāmatu apliecību (aktu), ēku kadastrālās uzmērīšanas lietu, un *Nekustamā Īpašuma* nodošanas - pieņemšanas aktu.

Pielikumā: Daugavpils pilsētas domes pamatbudžeta  apakšprogrammas “Nekustamā īpašuma iegāde, nojaukšana un teritorijas attīstība” ieņēmumu un izdevumu tāmes grozījumi 2021.gadam.

Domes priekšsēdētājs *(personiskais paraksts)*  I.Prelatovs